มันนี่ทูเดย์
ออมสินปั้นสตาร์ทอัพ
5 เม.ย. 2559

ออมสินปั้นสตาร์ทอัพ 
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ธนาคารออมสินวางเป้าหมายมุ่งสู่การเป็นธนาคารที่จะส่งเสริมผู้ประกอบการรุ่นใหม่ หรือสตาร์ทอัพ โดยจัดโครงการประกวด “ออมสินสุดยอดแนวคิดพลิกธุรกิจไทย” Startup Thailand by GSB สำหรับเยาวชนรุ่นใหม่ใช้ความคิด พัฒนาความคิดสู่การสร้างเป็นธุรกิจที่จับต้องได้จริง และร่วมกับสถานศึกษา เช่น มหาวิทยาลัยธรรมศาสตร์ เพื่อยกระดับการผลิตสินค้า และยังพร้อมนำกองทุนเข้าไปลงทุนในกิจการที่มีโอกาสทางธุรกิจเพื่อสนับสนุนเงินทุนได้สูง 5-10 ล้านบาท/ราย ซึ่งปีที่ผ่านมาโครงการนี้มีผู้ส่งผลงานเข้าร่วมถึง 1,501 ทีม และมีผู้ติดตามโครงการมากกว่า 1 แสนคน 
ธสน.ตั้งผู้อำนวยการใหม่
ธนาคารเพื่อการส่งออกและนำเข้าแห่งประเทศไทย (ธสน.) แต่งตั้ง นายธนัท สรรักษ์สิน เป็นผู้อำนวยการฝ่ายส่งเสริมธุรกิจ 2 ดูแลงานด้านการตลาด การให้คำปรึกษาแนะนำ และส่งเสริมให้มีการใช้บริการทางการเงินเพื่อผู้ประกอบการขนาดกลางและขนาดย่อม (เอสเอ็มอี) นายวิทวัส ปัญญาแหลม เป็นผู้อำนวยการฝ่ายกิจการสาขา ดูแลงานบริหารและผลักดันการดำเนินงานของสาขา ซึ่งดูแลการให้บริการทางการเงินแก่เอสเอ็มอี และ น.ส.ศนิสา พลังตระกูล เป็นผู้อำนวยการฝ่ายวิเคราะห์สินเชื่อมีผลตั้งแต่วันที่ 1 เม.ย.